Verligting by vulstasies in vooruitsigFoto: Brett_Hondow/Pixabay.com ŉ Daling in die olieprys skets ŉ rooskleuriger prentjie vir Suid-Afrikaanse brandstofverbruikers nadat hulle die afgelope paar maande maar swaar by die pompe gekry het. Só sê die Automobiel-Assosiasie (AA), wat in hierdie stadium ŉ daling van 91c per liter in die petrolprys, 70c per liter in die dieselprys en ŉ daling van 62c vir paraffien voorspel. Die AA sê daar was sedert die einde van Mei ŉ beduidende daling in die prys van olie. Dit verhandel tans teen sowat $61 per vat. “Suid-Afrika kon ongelukkig nie die meeste hiervan maak nie, weens die benoudheid van die rand ná die ANC se leierskap se openbare skermutselings oor die Reserwebank,” het die AA in ŉ verklaring gesê. “Na ŉ tydperk van volgehoue prysstabiliteit, het die rand beduidend teen die Amerikaanse dollar verswak.” Die AA sê die verwagte prysdalings is nietemin nie te versmaai nie. “As die rand weer stabiliseer en olie op ŉ laer vlak bly, kan daar dalk net goeie nuus wees. Baie gaan afhang van politici wat hulself sal moet beteuel wanneer hulle openbare uitsprake maak. “Ons doen ŉ beroep op die regering om agter geslote deure op ŉ ekonomiese beleid ooreen te kom, voordat hy in die openbaar daaroor praat waar beleggers dit sien.”